Papersnake/gushiwen huggingface dataset:
因凤赞皇平泉草木记有感
姜特立（宋代）

平泉草木频移主，西雒园池几换人。
但把风花观世界，莫将金石认吾身。
和同年张季良少卿馈家酿韵三首
袁说友（宋代）

六十衰颓愧鬓蓬，黄花更负一年中。
白衣谁荐红萸酒，吸尽残荷碧玉筒。
次韵钱四
刘攽（宋代）

衰老常嫌带减围，那堪髀肉厌征騑。东山仍有周公梦，也恐三年始得归。
登清凉台
印耀（清代）

不尽登临兴，登临欲二更。塔镫红到寺，江月白连城。

我独邀幽赏，人多限俗情。迟迟未忍下，数遍夜钟声。
吴仲恭翠微楼九日落成和谢皋羽
方凤（宋代）

楼成楚菊芳菲候，客凑齐山酩酊期。
与俗相追何日了，登高一啸洗秋悲。
望穷碧落鸿飞外，归恋清樽月到时。
野服从北近萝薜，西风尘土莫轻吹。
慈竹堂阴长露梢，又添杰阁俯江郊。
眼空霞锦疑鸿字，手摘松枝碍鹤巢。
野月散衣间弄笛，墟烟隔水见编茅。
望中尚与渔樵接，若处真能广绝交。
十月菊
潘牥（宋代）

不染东篱一样黄，枝头琐细白而香。
劳将茉莉相题品，未必莲花似六郎。
仙篆石
方翥（宋代）

何人登眺睨绝顶，一树一石探幽奇。
虫文鸟篆不可识，如读岣嵝神禹碑。
感山十咏·雪窗
姚勉（宋代）

地炉宿松火，纸帐横梅枝。
春虫扑蔌蔌，惟有蒲团知。
送仲指挥南还
张宁（明代）

去年送君春已过，花落莺啼蓟门路。今年仍作远游人，风雪还门岁行暮。

滦河半夜渡层冰，千里淮扬十日程。杨子江头沽酒宿，蓟门树里听鸡行。

到门应近元宵节，细柳营边新草发。刀斗无声清夜长，旌旗有影蛮烟绝。

去年携酒送君时，有约封侯来更迟。今年复送长安客，却忆从前送别诗。
修城东合浦桥
释印肃（宋代）

自性圆融不碍为，浮云枯木任风吹。
莫怪道人无伎俩，犹如浮木歇盲龟。
应化非真不逆心，有无俱遣道须成。
相逢便肯无空过，合浦桥边验果因。
偈颂二十四首
释智遇（宋代）

去时晓露消袢暑，归日秋声满夕阳。
恩渥重重何以报，望无云处祸天长。
送广西经略应寺丞被命改除归朝奏对
曾丰（宋代）

蔚林妖血扫已除，桂林剜肉补未苏。
玉清玄帝右是顾，金华散仙南其驱。
下车首问民所苦，踊跃近前争告语。
醋缗苛敛重伤农，蟺醝钞抑敷良困贾。
小断于独大叫阍，一呼痛拔百蠹根。
连营坐卧老将校，万里耕桑长儿孙。
足醉于湿殊未醒，奏函频以中州请。
十行洒渥下九天，两踵腾辉轻五岭。
五更黄道烟霏霏，追随列宿朝紫微。
三寸舌沃万乘渴，一丸药起四海痿。
君臣道合有余美，乞以属之门弟子。
区区抚字得闲功，一一编摩为野史。
南野
戴叔伦（唐代）

治田长山下，引流坦溪曲。东山有遗茔，南野起新筑。

家世素业儒，子孙鄙食禄。披云朝出耕，带月夜归读。

身勩竟亡疲，团团欣在目。野芳绿可采，泉美清可掬。

茂树延晚凉，早田候秋熟。茶烹松火红，酒吸荷杯绿。

解佩临清池，抚琴看修竹。此怀谁与同，此乐君所独。
蜀地海棠繁媚有思加腻幹豐條苒弱可爱北方所
宋祁（宋代）

蜀道天馀煦，珍葩地所宜。
浓芳不隐叶，并艳欲然枝。
襞采分群萼，均霞点万蕤。
迴文锦成后，夹煎燎烘时。
蜂蕊迎衔密，莺梢向坐危。
浅深双绝态，啼笑两妍姿。
绛节排烟竦，丹釭落带垂。
童容鄣畏薄，便面到忧迟。
媚日能徐照，暄风肯遽吹。
惜观当晼晚，留恨付离披。
丽极都无比，繁多僅自持。
损香饶麝柏，照影欠瑶池。
画要精侔色，歌须巧骋辞。
举尊频语客，细摘玩芳期。
故刑部李尚书挽词三首
张九龄（唐代）

仙宗出赵北，相业起山东。明德尝为礼，嘉谋屡作忠。

论经白虎殿，献赋甘泉宫。与善今何在，苍生望已空。

宿昔三台践，荣华驷马归。印从青琐拜，翰入紫宸挥。

题剑恩方重，藏舟事已非。龙门不可望，感激涕沾衣。

永叹常山宝，沉埋京兆阡。同盟会五月，华表记千年。

渺漫野中草，微茫空里烟。共悲人事绝，唯对杜陵田。
和九月十日紫极登高韵
王义山（宋代）

谁报江州遣白衣，如云胜友好追随。
满斟绿斝安排醉，牢裹乌纱照顾吹。
两个重阳前后日，一年好景这些时。
到今不数重山会，坐上元来欠了诗。
贺新郎 别吴侍郎吴时闲居，数夕前梦枯梅成 其一 林，一枝独秀
方岳（宋代）

霜月寒如洗。问梅花、经年何事，尚迷烟水。梦著翠霞寻好句，新雪阑干独倚。

见竹外、一枝横蕊。已占百花头上了，料诗情、不但江山耳。

春已逗，有佳思。

一香吹动人间世。奈何地、丛篁低碧，巧相亏蔽。尽让春风凡草木，便做云根石底。

但留取、微酸滋味。除却林逋无人识，算岁寒、只是天知己。

休弄玉，怨迟暮。
病中思出游
陆游（宋代）

病境虽犹在，秋天已自清。
闲思寻酒伴，嬾畏主诗盟。
烟艇桐江去，篮舆剡县行。
会心随处住，便足了余生。
园居秋日杂诗八首 其四
龚易图（清代）

一语报机解宝刀，少年意气悔吾曹。酒香花气沙场血，半在诗襟半战袍。
过熊耳山
晁补之（宋代）

杀一不辜神所恫，吕母何预于樊崇。
蜂蚁无王求所止，一朝积甲齐熊耳。
两峰相向犹眈眈，千载定林余一龛。
我来扪石望荆杞，此山阅人亦多矣。
达磨赞
释如净（宋代）

金乌飞上玉阑干，黑漆崑崙背面看。
毕竟者些传不得，落花流水太无端。
次韵江子我蜡梅二首
晃冲之（宋代）

江城仍似锦城无，半额轻黄笑越姝。
我亦少花如杜老，舍南为乞两三株。
久不得六弟消息二绝 其一
李彭（宋代）

去日么荷拳未舒，水花高盖已扶疏。大医法窟应寻遍，有底能忘一纸书。
平湖举人吴绅挽
林光（明代）

旧忆青衿列讲帏，片言先已识君奇。乡闱果慰双亲望，国器曾因一策知。

风折名花秋黯黯，日衔孤冢草离离。含情季仲过携我，载掬清流写挽诗。
满庭芳 重九次赵侯韵
张雨（元代）

湖曲荒烟，石林斜日，笛声凄断山阳。孤怀无托，只用醉为乡。回首西风黄落，尽输他、松桧青苍。相思处，书题新橘，还待满林霜。人生难会合，良辰孤负，把菊传觞。便三人对月，独自清狂。正为跫音空谷，天远近、鸿鹄高翔。空追和，阳春一曲，聊代紫萸囊。
赠朱象先处士十韵
刘季孙（宋代）

前身应画师，摩诘初自许。咫尺论万里，宰也少陵与。

朱翁趣岂凡，山水忘羁旅。晴窗布风云，夏木回炎暑。

坐来摧虎头，兴尽秃鸡矩。况其尘外怀，出门皆胜侣。

一画不轻付，俗子吾避汝。能令希世迹，千载得处所。

斯人定何如，箧有东坡语。画以适其意，能文不求举。
对月口号
刘敞（宋代）

今夜闺中月，应怜破镜辉。南飞乌与鹊，为我报将归。
和子贤途中九绝 其五
欧阳澈（宋代）

巴陵崒嵂试跻攀，胜概全归指顾间。笑倚松风聊洗耳，隔云好鸟语间关。
怅望为家礼部兄贲士兵部兄泰士作
屈大均（明代）

怅望滇南杀气凝，十年龙血已成冰。红霞尚自依行殿，白草无从问义陵。

诸葛但教兄弟在，文渊应见帝王兴。艰难六诏归来日，花萼名高世所称。
送秦光禄北征
李贺（唐代）

北虏胶堪折，秋沙乱晓鼙。髯胡频犯塞，骄气似横霓。

灞水楼船渡，营门细柳开。将军驰白马，豪彦骋雄材。

箭射欃枪落，旗悬日月低。榆稀山易见，甲重马频嘶。

天远星光没，沙平草叶齐。风吹云路火，雪污玉关泥。

屡断呼韩颈，曾然董卓脐。太常犹旧宠，光禄是新隮.

宝玦麒麟起，银壶狒狖啼。桃花连马发，彩絮扑鞍来。

呵臂悬金斗，当唇注玉罍。清苏和碎蚁，紫腻卷浮杯。

虎鞟先蒙马，鱼肠且断犀。zazb西旅狗，蹙额北方奚。

守帐然香暮，看鹰永夜栖。黄龙就别镜，青冢念阳台。

周处长桥役，侯调短弄哀。钱塘阶凤羽，正室擘鸾钗。

内子攀琪树，羌儿奏落梅。今朝擎剑去，何日刺蛟回。
揽镜词
曹振镛（清代）

人怜渐憔悴，壮志犹轩举。揽镜忽愁生，心知口不语。
昼寝
晁公溯（宋代）

官曹无人吏休沐，杜门谢病车脱轴。
门前经旬客不至，苔色侵阶春更绿。
书堂萧然白日静，黄蜂收声蜜房足。
杨花浩荡天无风，檐端三丈朝阳红。
晴薰病眼暖欲醉，卧搔短发如飞蓬。
枕书睡熟呼不醒，黄粱正饭邯郸翁。
不知纷纭梦几许，觉来烟际闻昏钟。
谢公墅歌
温庭筠（唐代）

朱雀航南绕香陌，谢郎东墅连春碧。鸠眠高柳日方融，

绮榭飘飖紫庭客。文楸方罫花参差，心阵未成星满池。

四座无喧梧竹静，金蝉玉柄俱持颐。对局含情见千里，

都城已得长蛇尾。江南王气系疏襟，未许苻坚过淮水。
贾秋壑故第 其二
佚名（宋代）

当年谁敢此经过，相国门前卫士多。诸葛功名今已矣，周公事业竟如何。

雕梁画栋藏鼷鼠，花础芸阶长薜萝。误国误人还自误，空留遗迹在山阿。
饮湖上初晴后雨二首·其二
苏轼（宋代）

水光潋滟晴方好，山色空蒙雨亦奇。
欲把西湖比西子，淡妆浓抹总相宜。
和吴中丞悼笙妓
李群玉（唐代）

丽质仙姿烟逐风，凤凰声断吹台空。多情草色怨还绿，

无主杏花春自红。堕珥尚存芳树下，馀香渐减玉堂中。

唯应去抱云和管，从此长归阿母宫。
邓山人招同邹令尹黄少参黄令尹张都运郭学宪游六榕寺 其四
黎民表（明代）

尘中遗妙境，树杪并朱阑。万象披云出，孤鸿背日寒。

艰危予侧足，骚雅尔登坛。回首烟花地，临风一笑看。
奉酬西川武相公晨兴赠友见示之作
窦群（唐代）

碧树分晓色，宿雨弄清光。犹闻子规啼，独念一声长。

眷眷轸芳思，依依寄远方。情同如兰臭，惠比返魂香。

新什惊变雅，古瑟代沈湘。殷勤见知己，掩抑绕中肠。

隙驷不我待，路人易相忘。孤老空许国，幽报期苍苍。
閒居杂兴和丁选部四首 其一
黄衷（明代）

野柽鸣飙秋满庭，䫿颾不似故园听。尘埃是处苍鹰击，气色谁家瑞鹊灵。

心验五穷知匪席，口经三噤信如瓶。欲携白木长镵去，自斸松根千岁苓。
读魏仲先处士诗有感偶成二首 其二
韩淲（宋代）

涧泉韩仲止，生计聊复尔。无钱向谁嗟，有酒徒自喜。

尽日览形容，流年惊发齿。夜夜犹早眠，寒来更慵起。
南方未腊梅花已开北土虽春未有秀者因怀昔时
宋祁（宋代）

江南寒意薄，未腊见梅芳。
为有轻盈态，都无浅俗香。
倚风斜夕脸，呵雪噤晨妆。
刀尺凭鲛杼，比邻托粉墙。
高枝笼远驿，侧影照回塘。
旷望黄昏月，嫶妍半夜霜。
一身来上国，三载别炎方。
不见南枝早，方惊北道长。
当时犹引领，此际故回肠。
泪尽羌人笛，魂销越使乡。
危楼难极目，恨酒怯盈觞。
未到卢家第，终虚白玉堂。
和绛守王仲贤郎中
邵雍（宋代）

为郎得绛分铜虎，见寄诗中非浪夸。
地土尚传唐草木，山川犹起晋云霞。
园池富有吟供笔，风俗淳无讼到衙。
太守下车民受赐，一心殊不负官家。
推官惠李庶子鄂州篆字
文同（宋代）

天下有奇篆，阳冰书鄂州。
异兽呀五口，狂咬掉三头。
磥砢玻璃碗，诘屈珊瑚钩。
愧无希世宝，何以为子酬。
过长源访程子虚
李英（清代）

识面欢相得，劳劳念敝裘。天涯余浪迹，海内尔名流。

邺郡称诗客，甘泉献赋秋。他时还把袂，策马入皇州。
客舟
郑獬（宋代）

沧江落日动，宿鸟归故山。
托巢在高木，朝去夕必还。
客舟逐南风，大雪留楚关。
何日扫吾庐，种秫郧溪间。
和许守喜雨韵
吴芾（宋代）

使君盛德格皇天，奔走群龙雨霈然。
坐使槁苗成茂实，潜将丰岁换凶年。
荷锄野老欣嘉应，抱瓮田夫得晏眠。
拟倩乐工弦盛事，山城那得有师涓。
偈倾一百三十三首
释法薰（宋代）

四月十五结，虚空遭火热。
此土与西天，同途不同辙，
镇萝葡并州铁。
为张邦英题钱舜举折枝梅花
龚敩（明代）

西湖美人风韵奇，玉为资质冰为肌。江梅向暖开南枝，美人与之同襟期。

月香水影有妙句，横斜浮动无人知。世间凡卉不敢并，香名万古芳菲菲。

罗浮美人亦大好，笑靥盈盈破春早。明日萧条客梦醒，参横月落春光老。

怊怅松林不见人，多情翠羽空相恼。繁花乱插满头归，芳心寂寞忧心捣。

吴兴美人真可人，兴来亦写梅花真。奇奇怪怪发天趣，斯须幻出江南春。

疏花绰约有生意，鲛绡半幅无纤尘。固知佳画不易得，百年谁复藏其珍。

朝云不入梨花梦，铃阁无声画屏冻。淑态偏嫌夜雪欺，幽风不许春风动。

意态娉婷富贵羞，精魂冷落清寒共。时揩病目一摩挲，万紫千红竟何用。

山阴古多图与书，张郎自是山阴癯。平生爱画入骨髓，得此寘之座右隅。

我生亦有画梅癖，对此不觉形神俱。含丹吮墨我不如，还君此画长嗟吁。
颂古四十八首
释慧开（宋代）

学道之人不识真，只为从前认识神。
无量劫来生死本，痴人唤作本来人。
客从远方来六首 其一
黄淮（明代）

客从远方来，遗我齐纨素。拂拭生光辉，洁白谁不慕。

兰茝散馀香，犹绕来时路。什袭谨闭藏，不使缁尘污。

尘污尚可浣，但恐色非故。
古器图赞
刘跂（宋代）

想古之人，悠哉邈乎。我获其器，赋象在图。有客见之，笑此展转。

阅斯勤斯，其人云远。我欲晓客，耿不能言。退观古人，恍独如存。

千载寥寥，不在图外。谓不信者，取器以对。
园亭杂咏七首和樗亭弟 其六 竹
黄衷（明代）

洒洒琅玕枝，既洗愈秀雅。莫作风雨声，有客南窗下。
丹霞见庞居士灵照敛手而立图赞
释绍昙（宋代）

放下菜篮，深深敛袂。
瞒得丹霞，难瞒自己。
恶机关被老爷知，赤土涂牛奶赏伊。
题谷熟驿舍二·首二
晁补之（宋代）

一官南北鬓将华，数亩荒池净水花。
扫地开窗置书几，此生随处便为家。
北上于袁浦发家书
黄九河（清代）

丈夫志四方，不受儿女羁。苟怀万里志，劳勚何足辞。

昨发海陵城，今宿淮水湄。附书于送徒，援笔中心悲。

亲亡两弟弱，支户惟中闺。水旱岁频仍，全家常苦饥。

官租宜早办，西畴勤耘耔。幼弟学易荒，肃恭承明师。

回首望螺山，先垄草离离。远行恋所生，贫贱无归期。

苟能行直道，何惧路险巇。长安多亲旧，音驿日夜驰。

纸短苦意长，挑灯重封题。欠伸启篷窗，月落村鸡啼。
朝中措
张抡（宋代）

松江西畔水连空。霜叶舞丹枫。谩道金章清贵，何如蓑笠从容。

有时独醉，无人系缆，一任斜风。不是芦花惹住，几回吹过桥东。
秋日吉安书怀
袁古亭（明代）

浪涌寒江秋又回，旅怀偏负菊花杯。愁闻边塞催鼙鼓，忍见风霜剪草莱。

万里飘零金嶂寺，两秋摇落凤凰台。凭高不尽岑阳兴，极目高天一雁来。
晚晴
宋庠（宋代）

斜日红初敛，晴山翠欲流。
休歌陌妇怨，宁作贾胡留。
物意如相乐，吾生有底愁。
早分好风月，更上庾公楼。
螽斯
佚名（先秦）

螽斯羽，诜诜兮。宜尔子孙，振振兮。
螽斯羽，薨薨兮。宜尔子孙，绳绳兮。
螽斯羽，揖揖兮。宜尔子孙，蛰蛰兮。
杂咏三首
宋祁（宋代）

金炉焚蕙荃，香播蕙已灰。
郁馥诚可贵，无乃为蕙灾。
上瓦编翠烟，下礎挺沈质。
所用不必同，相济所宫室。
和戍妇陈闻雁有感（四首）
王逢（元代）

介胄多年虮虱生，客窗今夜落边声。
螭头钗子鸳鸯股，独自挑灯万里情。
归后遣书问讯李敷文
戴复古（宋代）

身退谋家易，时危致主难。
才能今管乐，人物旧张韩。
吾国日以小，边疆风正寒。
平生倚天剑，终待斩楼兰。
摛藻堂
弘历（清代）

文轩搆琼苑，仙柏荫广宇。题额纵自今，考迹亦云古。

芸编贮万卷，牙签分四部。淡泊以怡情，节俭斯贻祜。

掞毫戒丽妍，守器怀神巨。卑兹力沟洫，无间惟称禹。
寄题周丞相平园
陆游（宋代）

先生道心平如砥，秋毫忿欲何曾起。
漫将周易著床头，本不洗心那洗耳？先生国论如砥平，三朝倚之作权衡。
泰阶两两元不动，自然万里无欃枪。
如今归来曲肱卧，世事无穷俱看破；不栽桃李不鉏兰，山僧野叟时来过。
吾侪七十固已寿，更到期颐亦何有？倘知生死本自平，拈放一边如把酒。
临平春日有怀
利登（宋代）

少年贱生理，嗜书强解事。
长怀希南负，趋数惭北鄙。
乾坤双鬓改，日月寸心死。
誓从鹿豕游，乃复叨一第。
两年三作别，云雾生马耳。
临平二月春，花事归桃李。
独寻处士梅，三萧湖边水。
一官未得仕，畏首复畏尾。
旁观未知羞，自愧已无地。
悬知簪绂禽，扰扰事万起。
终当绿雾中，友彼乘龟子。
南柯不世勋，仅足雄众蚁。
洛
李峤（唐代）

九洛韶光媚，三川物候新。花明丹凤浦，日映玉鸡津。

元礼期仙客，陈王睹丽人。神龟方锡瑞，绿字重来臻。
过建阳县以双鹅赠东观道士为长生鹅观俯大
陆游（宋代）

闲泛晴波唼绿萍，却冲微雨傍烟汀。
会稽内史如相遇，换取黄庭一卷经。
春寒
陆游（宋代）

渔艇水流去，柴门风自开。
余寒为醉地，多病作慵媒。
沙草锄还出，鸥群去复来。
流年殊衮衮，残鬓不禁催。
灯
潘牥（宋代）

一点无多小似萤，虚堂夜静灭还明。
若教安顿无风处，犹可从容到五更。
自责
王寂（南北朝）

逆风吹面朝连暮，蓬勃飞尘涨烟雾。前驺杳不辨西东，驻马临流不能渡。

却寻山崦问津焉，山下野老方耕田。举鞭绝叫呼不得，俯首伛偻驱乌犍。

可怜野老头如葆，龟手扶犁赤双脚。为言生理固须勤，盍避今朝风色恶。

已而野老笑回头，我自家贫仰有秋。官人富贵年如此，胡不收身觅少休。

我初无意聊相谑，不意此翁反见诮。莫嗔泷吏笑吾侬，自揣吾侬也堪笑。
赠幕史粹公罢政归钓鳌台
王伴（明代）

勘破浮名便洁身，拂衣归作钓鳌人。时招鸥鹭为三友，日傍烟波作四邻。

奔走已忘燕郢路，恩波犹恋义乌人。收纶晚枕江亭月，赢得寒光照梦新。
咏史上·汉高帝八首
陈普（宋代）

羽未禽时胆屡寒，羽禽不得一朝闲。
卯金四百年天下，却在双娥一笑间。
句
王安石（宋代）

夕阳到处花偏暖。
次青城翁见寄二首 其二
莫止（明代）

人间何处无尘沙，老来似嫌犹有家。碧潭龙去波自静，山石苔生肤亦华。

暑困倩谁歌白雪，篱荒那复望黄花。烟销土锉日过午，一勺清泉堪当茶。
高宗皇帝挽词 其一
李祥（宋代）

赤伏恢炎绪，珍符属绍兴。武功归艺祖，仁治法昭陵。

弓堕龙髯断，云蟠鹤驭升。巍巍名不有，清庙若为称。
送新酒糟蟹与贾之奇五首
曹勋（宋代）

新诗慰我胜浮醅，岂待杯盘更举罍。
但原车中无折齿，何忧举案乏持杯。
句
胡铨（宋代）

梁园高会忆邹岩，千里莼羹未下盐。
咏史上·张汤公孙弘
陈普（宋代）

张汤绝似公孙子，一样奴颜裹祸心。
不赖汲生如日月，汉廷谁与破幽阴。
比至武原省侍叔父二兄因成二诗
李洪（宋代）

越角倦游客，贫婆行脚僧。
畏寒便白氎，寻壑倚乌藤。
是处记游钓，老来无友朋。
求田兼问舍，岂复愧陈登。
舟中望
严羽（宋代）

日暮黄沙压岸平，江心风浪暗冥冥。南康一望何由到，愁杀舟中指落星。
胜因院
陈著（宋代）

转路便幽深，曾来不用寻。
寺依仙石脚，僧识老岩心。
是处鬼无墓，此山松自林。
滔滔未涯事，分付一蝉吟。
病卧
陆游（宋代）

病卧东斋怕揽衣，年来真与世相违。
横林蠹叶秋先觉，别浦骄云暝不归。
岁月惟须付樽酒，江山竟是属渔矶。
邻翁一夕成今古，愈信人生七十稀。
怀曾给事李郎中二子同时得罪被逮
王慎中（明代）

感事已难堪，怀贤更可叹。忧来自不寐，热至亦忘寒。

欲弃班生笔，深惭梅福冠。同心忠信者，一旦涉波澜。
琅琊山六题·惠觉方丈
欧阳修（宋代）

青松行尽到山门，乱峰深处开方丈。
已能宴坐老山中，何用声名传海上。
【南吕】金字经_刘氏瑞莲种
张可久（元代）

刘氏瑞莲
种带联地露，藕香玉井湫，曾向苕溪溪上游。愁，结花成并斗，何时又，共登仙叶舟。
观泉
靖节黄花径，子猷苍玉亭，千涧飞来六月冰。清，素琴无意听。阑干静，白云钟一声。
观猎
雪点苍鹰俊，玉花骢马骄，广利将军猎近郊。袍，织成金翠毛。随军乐，绣旗双皂雕。
宿上真宫赠朱道士
陈舜俞（宋代）

栖真必是朱痴后，结宇元因法善孙。
人在地灵治病速，山村讨药夜敲门。
和春游三首
廖行之（宋代）

骀荡融和二月天，邀朋同是饮中仙。
试将拄杖踏芳草，更看兰舟航野川。
酒兴偿花聊复一，诗篇贾勇或相千。
何妨日日寻春去，醉把赓酬授简传。
荀卿
徐钧（宋代）

老废兰陵已可悲，著书强欲晓当时。
一言性恶真成缪，读者何云但小疵。
次韵蔡元简麒湖庄之句
曹彦约（宋代）

鸡本惮牺先断尾，燕粗能巢聊葺垒。漫郎无用却归来，得熟道傍真苦李。

谁家买田绿当户，何人种花红照水。君诗读罢已忘机，扑漉沙鸥随处起。
过海印寺
孟洋（明代）

傍湖台殿何年起，绕寺烟波望不穷。寺里逶迤银汉接，宫前宛转玉河通。

长桥晚落千寻影，高阁晴含万里风。沧海漫求人世外，蓬莱今在帝城中。
偈颂一百零九首
释可湘（宋代）

太白峰头月，寒泉水底灯。
清光分上下，千进而恰同明。
一点不来翻夜雨，难谩迦叶老师兄。
句
苏仲昌（宋代）

高城倒影下无地，秋水涵空长有天。
句
王曙（宋代）

千山送客东西路，一树照人南北枝。
题濠上斋二绝 其一
傅自修（宋代）

焉知鱼乐我非鱼，梦里荣枯觉则无。休学痴蝇贪纸穴，小窗烘日谩跏趺。
句
叶延年（宋代）

一放西风惊客枕，满堤杨柳作秋声。
戊寅中秋初度月下作
李基和（清代）

光寒于水连天接，色白如霜满地铺。谁画雁门今夜里，山川别样贮冰壶。
丁使君和昌父诗朱卿亦有句次韵呈之
韩淲（宋代）

节物推迁还献岁，纷纷如看雾中花。春盘又见菜纤手，腊酒已倾饧胶牙。

山野寄吟宁漫与，禁林有和实惊嗟。韦苏州集多酬唱，亦有州民钓客家。
望仙台
李之世（明代）

停桡傍水隈，一上望仙台。磴道缘溪尽，庵房凿岭开。

即看花散处，疑有鸟衔来。灵境居然别，鸾笙几度回。
盘洲杂韵上 海仙
洪适（宋代）

人来认海棠，却讶枝条弱。嫩蕊不胜春，生怕东风恶。
和顾校书新开井
章孝标（唐代）

霜锸破桐阴，青丝试浅深。月轮开地脉，镜面写天心。

碧甃花千片，香泉乳百寻。欲知争汲引，听取辘轳音。
纪复惠山小洞
严一鹏（明代）

古迹几湮喜复开，九龙佳气若为培。侵阶细雨苔从长，绕洞新阴竹可偎。

绿径松声千树合，过桥山色一峰回。耽幽毋乃平生癖，拟办篮舆恣往来。
萧巽葛敏修二学子和予食笋诗次韵答之二首 其二
黄庭坚（宋代）

韭黄照春盘，菰白媚秋菜。惟此苍竹苗，市上三时卖。

江南家家竹，剪伐谁主宰。半以苦见疏，不言甘易坏。

葛陂雕龙睡，未索儿孙债。獭胆能分杯，虎魄妙拾芥。

此物于食殽，如客得傧介。思入帝鼎烹，忍遭饥涎嘬。

懒林供翰墨，砧杵风号噫。每下叹枯株，焚如落樵采。
重阳后绝句五首
方回（元代）

难开笑口忆小杜，今岁江湖雁未飞。
政使菊花无可□，□当烂醉更忘归。
觅班竹作床
徐照（宋代）

翠节老苔湿，湘妃泪遗踪。
莫顾鬼物护。斤斧诛箨龙。
不数汉水鬼，弃贼如草蓬。
杀青色玳瑁，六尺光照空。
俾我卧读书，魂梦来槐宫。
三月巡边晓发夏城
杨守礼（明代）

寂寞边城道，春深不见花。
山头堆白雪，风里卷黄沙。
计拙心惟赤，愁长鬓已华。
晋云连塞草，回首各天涯。
身世
王禹偁（宋代）

淮边为小郡，身世复何云。
妻病无医药，儿痴废典坟。
簪裳看似梦，俸禄薄如云。
不作归耕计，何阶望致君。
送吴坚白归朱阳
王以悟（明代）

自愧亦何得，高人辱远寻。联床经日久，看月每更深。

几点忧时泪，百年为道心。明朝分袂去，谁更是知音。
同黄秘校游连江玉泉
林迥（宋代）

泉山好景微，权尹讼庭希。晓马破云去，夜船乘月归。

妓歌珠不断，人醉玉相依。薄宦自拘者，咄哉多是非。
逍遥咏
宋太宗（宋代）

含胎长养尽笼罗，岂离玄谈道理么。
狐兔几曾能乳马，麦田断定不生禾。
目前便是真佳境，汞内消停自合和。
认取门庭深见解，红砂奇异涌恒河。
影壁自赞
释道济（宋代）

面黄以蜡，骨瘦如柴。
这般模样，只好投斋。
怀妙老
吴则礼（宋代）

屋头风雨交，唤此耋老梦。
粥鱼腹遽鸣，来作枕中供。
底处有可人，斋钵是日用。
时时要同盘，穿雪菜甲动。
夜坐呈吴迪吉
吕本中（宋代）

伏暑不能旱，楚天频复阴。疾雷冲雨断，乱草接江深。

旧圃可小摘，老盆馀数斟。明朝有倾倒，相待沃愁吟。
简柳浚卿
沈说（宋代）

一别仅三年，相看事宛然。旋添新蒜发，犹耸旧吟肩。

红日征途外，黄花喜气边。不须劳寄问，姓字有人传。
丞相张公筑室湘江之上若欲远人间事尽心於山
李弥逊（宋代）

庭前兰玉走斑衣，堂上埚篪乐寿卮。
永昼牙签纷简帙，深庭豹尾卧旌旗。
笑谈自有江山助，勋业从来草木知。
许国尚馀忠鲠在，此心还与岁寒期。
摸鱼儿 登凤凰台
梁栋（宋代）

枕寒流、碧萦衣带，高台平与云倚。燕来莺去谁为主，磨灭谪仙吟墨。

愁思里。待说与山灵，还又羞拈起。箫韶已矣。甚竹实风摧，桐阴雨瘦，景物变新丽。

江山在，认得刘郎何寄。年来声誉休废。英雄不博胭脂井，谁念故人衰悴。

时有几。便凤去台空，莫厌频游此。兴亡过耳。任北雪迷空，东风换绿，都付梦和醉。
旅舍感怀
王时宪（清代）

侯门纵可曳长裾，懒癖偏安水竹居。台畔空传收骏骨，肆间敢望活枯鱼。

鬓将如鹤频看镜，松欲成龙尚著书。百尺楼头且高卧，陈登豪气未全除。
自淮阳还里中抵舍一夕即为通川之行
张绍文（宋代）

喜得归来席未安，又携书剑上江干。
莫陪亲戚话情愫，空指溪山说肺肝。
客路几程来杳杳，天涯二棹去漫漫。
故乡又被江云隔，写得诗成欲寄难。
鲍防《云门寺济公上方偈序》 任逵《题天章寺偈》
浙东众诗人（唐代）

降伏心住，自在心住。有心且住，无心即住。
潮阳八景 其三 玉峡山辉
吴仕训（明代）

青溪几曲绕名山，秋水渔矶杳霭间。二十年前载酒处，空闻邻笛月中还。
故山
陆游（宋代）

禹祠行乐盛年年，绣毂争先罨画船。
十里烟波明月夜，万人歌吹早莺天。
花如上苑常成市，酒似新丰不直钱。
老子未须悲白发，黄公垆下且闲眠。
偶成
林希逸（宋代）

老去溪干作钓翁，心閒无事与僧同。梦回喜见晓窗白，旱久愁看暮岭红。

案上旧书因暑废，樽中美酝为贫空。不凡不圣伊谁会，别是吾侬那一通。
景德寺考试秋日即事四首 其三
陆佃（宋代）

西风吹绉一池秋，故殿疏帘半上钩。满眼夕阳归未得，菊花桐叶伴人愁。
泸水清
程公许（宋代）

泸水清，泸水之清如镜平。
蜀江西来流沄沄，内江胥命如逡巡。
两江合处耸百雉，表里益梓巴夔分，
如户有限齿有唇。云南与夜郎，
甫隔东西邻。山川之险守在人，
武侯气焰千古犹长存。有来范侯人中英，
蜀国忠文之子孙，清姿劲气排秋旻。
立朝物望高缙绅，睥睨众醉某独醒。
乌台纵好羞呈身，十年江海心朝廷。
泸水清，我歌慷慨君试听。
蜀东诸镇泸最重，范侯之来更觉一百如金城。
东军之骄昔所患，南诏之黠那易驯。
我侯方寸澄止水，镇以寡欲抚以诚。
重门严柝夕烽冷，紫逻杂耕膏寸匀。
七年逗遛不得去，边民爱侯有如父母亲。
今年北边羽书急，两川夫调纷苛征。
吏敲门，农辍耕，
期限迫星火，顷刻那得停。
黄金弃卖如土贱，楮幣翔踊余贯缗。
立谈之顷富作贫，县官忍复规其赢。
五十六州汹汹如浪沸，独有三泸之江清复清。
有客东州来，为我委曲陈。
范侯畴昔澹无累，贯朽之积本为民。
二分官与输一分，一分犹恐民颦呻。
军储糴本仍借给，少待秋熟宽作程，
风和日晏江上村。老醉稚拥争扶迎，
吏呼何曾怒目瞠。只有提壶布谷日日晓晴，
乐哉三沪之国有如华胥与大庭。九重天远呼不闻，
侯忍弃我旭乡枌。强敌游魂尚三秦，
边头何时能撤屯。帑无羡帛粟空囷，
将骄卒惰难使令。义徒星散自啸聚，
往往千百相为群，秋霖淫溢稼不登，
仲冬虺雷鼓轰，我心隐思鼻酸辛。
人情玩愒浑不悟，有才空使棲岩扃。
我闻泸民爱侯心不释，祝侯寿考备如忠文。
侯虽洁身玩泉石，独忍一息忘吾君。
何时玺书自天下，诏侯起家朝紫清。
夫持国论开太平，整顿宇宙驱妖氛。
却学忠文挂冠神武门，笋舆野服归游峨与岷。
杜陵昔览舂陵行，知元使君实国祯。
悠悠千载缺嗣音，击节为侯歌斯文。
泸水清，泸水清，
采诗之官今何人，歌成肝胆空轮囷。
泊舟
刘子翚（宋代）

莽莽荒茨岸，回回乱石滩。
雨寒收市早，风急泊舟难。
宇县兵犹斗，乾坤网正宽。
殷勤嘱龙剑，莫久卧波澜。
寿栎堂前小山峰凌霄花盛开，葱蒨如画，因名
范成大（宋代）

天风摇曳宝花垂，花下仙人住翠微。
一夜新枝香焙暖，旋薰金缕绿罗衣。
山容花意各翔空，题作凌霄第一峰。
门外轮蹄尘扑地，呼来借与一枝筇。
夏日杂言 其二
李浃（宋代）

久雨逢戊晴，戊日雨不止。晻晻阴晦凝，四野连蓄水。

秀颖等浮萍，登场禾生耳。爰轸昏垫情，医疮从兹起。

天行岂不若，难参玄化理。怨咨念小人，思艰望君子。
遣怀
陆游（宋代）

风月资吟啸，渔樵约往还。
贫犹能酿酒，病不废游山。
乱石卧牛马，流泉鸣佩环。
豁除羁旅日，犹有半生闲。
谒中斋杨左丞
王义山（宋代）

向来曾拜紫宸衙，亲见先班奉日霞。
帝室馆甥贵公子，王姬下嫁旧儒家。
执中默契心传妙，勤有无穷学问加。
带取孤山作作伴，清吟尚可趁梅花。
游日山
郭三益（宋代）

洗光朝日上旋旋，瑞色分临此地先。
门迥帆收江市密，山深龙地海潭圆。
静然柏子听幽偈，閒立苔痕问小禅。
莫讶潮平归渡晚，斯游有意已三年。
戏呈师川驹父之阿牛三首 其三
释德洪（宋代）

阿牛骨相似舅，文章定能世家。差胜宗武不袜，犹作添丁画鸦。
宴玉津园江楼七首 其五
任希夷（宋代）

浙江天阙下，波恶祖龙知。在汉如西渭，于周比右伊。
月华崧上人之杭
释惟一（宋代）

月华如水夜沉沉，一曲箫韵韵更清。
曲罢莫言无觅处，西湖后夜转堪听。
西隅观射诒诸生
钟景星（明代）

到处春光是舞雩，春容花鸟正咸熙。诸君欲识真颜面，须记从前耦射时。
冬夜读几案间杂书得六言二十首 其七
刘克庄（宋代）

昔有初祖见性，今无导师指迷。死底埋震旦东，活底在葱岭西。
惠州作
陈鹏飞（宋代）

手撷春畦爪甲香，黄荑紫笋快先尝。
我今骈邑无三百，只有园蔬一味长。
琉球竹枝词 其十二
林麟焻（清代）

望仙楼阁倚崔嵬，日看银山十二回。笙鹤彩云飞咫尺，不教弱水隔蓬莱。
赠别黄大使四章即题其百药山房诗卷 其三
姚燮（清代）

君家老铁翁，与我忘年交。狂歌醉京洛，风雪同绨袍。

每嗟雅道衰，在目皆蓬蒿。吹萍向江水，逝者何滔滔。

真气一欣合，青天失其高。穷途遇欧冶，示我腰间刀。

始知昆吾金，采铸同一陶。
游青城山
杨可弼（宋代）

我笑羊叔子，岘首矜一生。
又怪谢阿客，伐山觅峥嵘。
岂如铜梁守，出门便赤城。
宫词一百首 其七十八
岳珂（宋代）

宫样新装锦襭鲜，都人争服孟家蝉。天心谁识开真瑞，待见中兴第十传。
金缕曲 题李宛湘夫人花阴绕步遗照
翁瑞恩（清代）

何处秋声早。碧沉沉、梧桐树底，暖凉初报。觅句不妨芳径滑，踏遍闲庭细草。

渐月影、枝头斜照。丛桂小山留不住，恨无端、偏鼓西风棹。

琴韵歇，炉烟袅。

仙人见说瑶台好。瞥红尘、彩鸾飞去，佩环声杳。札札鸣机灯火夜，犹寄相思远道。

今只剩、零烟残稿。逝水年华惊易改，认丰姿、画里容仍渺。

追往事，泪多少。
挽施子华
王柏（宋代）

二五交运兮，杂糅乎刚柔。
美恶厚薄兮，何廪生之不侔。
厚者未必薰兮，薄者未必莸。
羌寓形於溟涬兮，藐起灭之一沤。
惟父母之哭子兮，蹇彼苍之大尤。
吾尝抱此至痛兮，知毅翁之恨难收。
虽我不识子兮，知谨实而好修。
抚新碑而感慨兮，相铎声之口讴。
奥山兮泉浏，凄巘兮云幽。
夫子有命矣夫之叹兮，可以释而翁之忧忧。
偈颂二百零五首
释正觉（宋代）

云开青山横屋头，雨住流水涨门底。
南无家家观世音，回避不及鼻相抵。
非唯鼻相抵，亦乃同见同闻，
同齅同舐，同身同意，
同得同智。果满菩提圆，
华开世界起。
诗一首
姚中（宋代）

鱼龙吹浪起云烟，来向江湖驾铁船。
卷地黑风吹海立，直将波浪过西天。
宿穆陵关效杜荀鹤体
杨巍（明代）

野馆千山里，颓垣少四邻。雄图追往古，衰鬓忆吾亲。

岩月望不出，秋虫聒杀人。关门候明发，南去有通津。
种蔬
吴允贞（明代）

老入深山断俗缘，漫将蔬圃事年年。羊肠路曲人谁到，马目篱疏手自编。

夜雨每添松叶密，春风时长豆苗鲜。儒生事业真堪笑，百瓮黄齑是料钱。
送一上人之京师
吕本中（宋代）

东风吹云十日雨，卧听城头打衙鼓。道人远自山中来，共坐南衙濯泥土。

自然高韵到羲皇，岂止微言变齐鲁。万牛回首不震掉，一叶横江且掀舞。

未能入水取蛟蜃，尚欲投戈代貔虎。念公守此非一朝，木病磈瘣无枝条。

已尽千峰西岭雪，更梦八月钱塘潮。京城尘沙深一尺，是中莫留公履迹。

权门蹲𠴲儿女笑，我一思之不能食。片帆无事早归来，为公一洗山中石。
西江月 其八 席间次潘文叔韵
郭应祥（宋代）

妙句春云多态，丰姿秋水为神。慕潘应有捧心颦。

谁是相看楚润。

试问甜言软语，何如大醉高吟。杯行若怕十分深。

人道对花不饮。
眼儿媚（寓城思归竹庵留行赋呈）
黎廷瑞（宋代）

暖云挟雨洗香埃。划地峭寒催。燕儿知否，莺儿知否，厮句春回。

小楼日日重帘卷，应是把人猜。杏花如许，桃花如许，不见归来。
题贾氏超然堂
胡寅（宋代）

超然华榜照新堂，兀尔忘机入醉乡。
城外有山心共远，壶中无事日偏长。
月留粉壁檀栾影，栏俯冰池菡萏香。
最爱南窗通北牖，好风时送一襟凉。
赵姬墓 其二
廖衷赤（明代）

落日萧萧天已昏，梅花月色暗销魂。冷风古道无人迹，一树枯杨盖墓门。
游老君洞
刘子荐（宋代）

怪怪奇奇画不如，最难得者近城郛。
他仙皆逊老君有，此洞可知天下无。
徐甲青牛骖左侍，六丁白鹤导前驱。
老仙笑我来何晚，一样须眉一样臞。
寄祝仲山仲韶兄弟
陈琏（明代）

别来频得二难诗，好句惊人也自奇。典雅正音追古作，淋漓醉墨湿乌丝。

阳春白雪真难和，渭树江云空复思。何日重游滁水上，一尊相与话襟期。
夜行船·一舸鸱夷云水路
丘崈（宋代）

一舸鸱夷云水路。贪游戏、悄忘尘数。明月长随，清风满载，那向急流争渡。邂逅占星来已暮。芝封待、却催归处。倚玉蒹葭，论文尊俎，回首笑谈何处。
西江月
石孝友（宋代）

脉脉无端心事，厌厌不奈春酲。越罗衫薄峭寒轻。试问几番花越。

万点风头柳絮，数声柳外啼莺。斜阳还傍小窗明。门掩黄昏人静。
朝中措 题阙
白朴（元代）

苍松隐映竹交加。千树玉梨花。好个岁寒三友，更堪红白山茶。一时折得，铜瓶插看，相映乌纱。明日扁舟东去，梦魂江上人家。
深静堂 其二
李处全（宋代）

连筒接水下横塘，漫韨尘襟引兴长。喜有一枝安静境，閒看九曲泛流觞。

凉生客枕秋将老，月上纱窗夜未央。满眼诗材皆可赋，惜哉无计脱官忙。
炼丹井
胡融（宋代）

荒巅有野井，古意豁冥搜。
藓石已摧剥，云萝閟清幽。
忆昔抱朴已，炼液栖高丘。
朝饮井中泉，暮濯井下流。
丹成已蝉蜕，岩花几春秋。
但见虎豹蹏，印迹碧甃头。
举瓢酌寒泉，一饮销百忧。
日暮洞恍惚，攀桂聊淹留。
汉武
刁衎（宋代）

高宴柏梁词可爷，横汾箫鼓乐难穷。
已教丞相开东阁，犹使将军误北戎。
渍泪甘泉还有恨，祈年仙馆惜成空。
谁知辛苦回中道，共尽千龄五柞宫。
出塞（地名，六朝体也）
杨慎（明代）

峰火照甘泉，刁斗出祁连。
锦车冲鸟穴，翠眊度鸡田。
高柳分斜月，长榆合远天。
交河冰正结，心断玉门前。
秦妇吟
韦庄（唐代）

中和癸卯春三月，洛阳城外花如雪。
东西南北路人绝，绿杨悄悄香尘灭。
路旁忽见如花人，独向绿杨阴下歇。
凤侧鸾欹鬓脚斜，红攒黛敛眉心折。
借问女郎何处来？含颦欲语声先咽。
回头敛袂谢行人，丧乱漂沦何堪说！
三年陷贼留秦地，依稀记得秦中事。
君能为妾解金鞍，妾亦与君停玉趾。

前年庚子腊月五，正闭金笼教鹦鹉。
斜开鸾镜懒梳头，闲凭雕栏慵不语。
忽看门外起红尘，已见街中擂金鼓。
居人走出半仓惶，朝士归来尚疑误。
是时西面官军入，拟向潼关为警急。
皆言博野自相持，尽道贼军来未及。
须臾主父乘奔至，下马入门痴似醉。
适逢紫盖去蒙尘，已见白旗来匝地。

扶羸携幼竞相呼，上屋缘墙不知次。
南邻走入北邻藏，东邻走向西邻避。
北邻诸妇咸相凑，户外崩腾如走兽。
轰轰昆昆乾坤动，万马雷声从地涌。
火迸金星上九天，十二官街烟烘烔。
日轮西下寒光白，上帝无言空脉脉。
阴云晕气若重围，宦者流星如血色。
紫气潜随帝座移，妖光暗射台星拆。

家家流血如泉沸，处处冤声声动地。
舞伎歌姬尽暗捐，婴儿稚女皆生弃。
东邻有女眉新画，倾国倾城不知价。
长戈拥得上戎车，回首香闺泪盈把。
旋抽金线学缝旗，才上雕鞍教走马。
有时马上见良人，不敢回眸空泪下；
西邻有女真仙子，一寸横波剪秋水。
妆成只对镜中春，年幼不知门外事。
一夫跳跃上金阶，斜袒半肩欲相耻。
牵衣不肯出朱门，红粉香脂刀下死。
南邻有女不记姓，昨日良媒新纳聘。
琉璃阶上不闻行，翡翠帘间空见影。
忽看庭际刀刃鸣，身首支离在俄顷。
仰天掩面哭一声，女弟女兄同入井；
北邻少妇行相促，旋拆云鬟拭眉绿。
已闻击托坏高门，不觉攀缘上重屋。
须臾四面火光来，欲下回梯梯又摧。
烟中大叫犹求救，梁上悬尸已作灰。
妾身幸得全刀锯，不敢踟蹰久回顾。
旋梳蝉鬓逐军行，强展蛾眉出门去。
旧里从兹不得归，六亲自此无寻处。

一从陷贼经三载，终日惊忧心胆碎。
夜卧千重剑戟围，朝餐一味人肝脍。
鸳帏纵入岂成欢？宝货虽多非所爱。
蓬头垢面眉犹赤，几转横波看不得。
衣裳颠倒语言异，面上夸功雕作字。
柏台多半是狐精，兰省诸郎皆鼠魅。
还将短发戴华簪，不脱朝衣缠绣被。
翻持象笏作三公，倒佩金鱼为两史。
朝闻奏对入朝堂，暮见喧呼来酒市。

一朝五鼓人惊起，叫啸喧呼如窃语。
夜来探马入皇城，昨日官军收赤水。
赤水去城一百里，朝若来兮暮应至。
凶徒马上暗吞声，女伴闺中潜生喜。
皆言冤愤此时销，必谓妖徒今日死。
逡巡走马传声急，又道官军全阵入。
大彭小彭相顾忧，二郎四郎抱鞍泣。
沉沉数日无消息，必谓军前已衔璧。
簸旗掉剑却来归，又道官军悉败绩。

四面从兹多厄束，一斗黄金一斗粟。
尚让厨中食木皮，黄巢机上刲人肉。
东南断绝无粮道，沟壑渐平人渐少。
六军门外倚僵尸，七架营中填饿殍。
长安寂寂今何有？废市荒街麦苗秀。
采樵斫尽杏园花，修寨诛残御沟柳。
华轩绣毂皆销散，甲第朱门无一半。
含元殿上狐兔行，花萼楼前荆棘满。
昔时繁盛皆埋没，举目凄凉无故物。
内库烧为锦绣灰，天街踏尽公卿骨！

来时晓出城东陌，城外风烟如塞色。
路旁时见游奕军，坡下寂无迎送客。
霸陵东望人烟绝，树锁骊山金翠灭。
大道俱成棘子林，行人夜宿墙匡月。

明朝晓至三峰路，百万人家无一户。
破落田园但有蒿，摧残竹树皆无主。
路旁试问金天神，金天无语愁于人。
庙前古柏有残枿，殿上金炉生暗尘。
一从狂寇陷中国，天地晦冥风雨黑。
案前神水咒不成，壁上阴兵驱不得。
闲日徒歆奠飨恩，危时不助神通力。
我今愧恧拙为神，且向山中深避匿。
寰中箫管不曾闻，筵上牺牲无处觅。
旋教魇鬼傍乡村，诛剥生灵过朝夕。
妾闻此语愁更愁，天遣时灾非自由。
神在山中犹避难，何须责望东诸侯！

前年又出杨震关，举头云际见荆山。
如从地府到人间，顿觉时清天地闲。
陕州主帅忠且贞，不动干戈唯守城。
蒲津主帅能戢兵，千里晏然无犬声。
朝携宝货无人问，暮插金钗唯独行。

明朝又过新安东，路上乞浆逢一翁。
苍苍面带苔藓色，隐隐身藏蓬荻中。
问翁本是何乡曲？底事寒天霜露宿？
老翁暂起欲陈辞，却坐支颐仰天哭。
乡园本贯东畿县，岁岁耕桑临近甸。
岁种良田二百廛，年输户税三千万。
小姑惯织褐絁袍，中妇能炊红黍饭。
千间仓兮万丝箱，黄巢过后犹残半。
自从洛下屯师旅，日夜巡兵入村坞。
匣中秋水拔青蛇，旗上高风吹白虎。
入门下马若旋风，罄室倾囊如卷土。
家财既尽骨肉离，今日垂年一身苦。
一身苦兮何足嗟，山中更有千万家。
朝饥山上寻蓬子，夜宿霜中卧荻花！

妾闻此老伤心语，竟日阑干泪如雨。
出门惟见乱枭鸣，更欲东奔何处所？
仍闻汴路舟车绝，又道彭门自相杀。
野色徒销战士魂，河津半是冤人血。
适闻有客金陵至，见说江南风景异。
自从大寇犯中原，戎马不曾生四鄙。
诛锄窃盗若神功，惠爱生灵如赤子。
城壕固护教金汤，赋税如云送军垒。
奈何四海尽滔滔，湛然一境平如砥。
避难徒为阙下人，怀安却羡江南鬼。
愿君举棹东复东，咏此长歌献相公。
古镜
袁说友（宋代）

老眼羞看镜，华颠怯半霜。
栖迟勋业晚，孤负岁年长。
月透光深杳，花摇影颉颃。
衣冠从尔正，不趁晚来妆。
代游西湖分韵得香字
廖行之（宋代）

永嘉有儒宗，学古源流长。
未施经国手，姑绾祠岳章。
岂惟礼秩重，正遣文教昌。
从游者谁子，秀异推荆杨。
潜君春秋学，三传可束藏。
君章湘中杰，况有今黄香。
君贤集董帷，幸甚同翶翔。
吾邦一何遇，石鼓分余光。
坐令士气振，闻者皆激昂。
今朝过封胡，三英璨琳琅。
乘兴访萧寺，草草罗酒浆。
吾侪亦纵臾，十驾随飞黄。
亢宗赖季子，未数颜道狂。
读礼不敢过，养晦须名扬。
旁观且袖手，代斲愧不臧。
聊补分韵篇，一笑薰风凉。
渡洛
麻革（元代）

泉石经行久，林丘弭望间。
溪鸣风荡水，谷暗雨含山。
淡淡轻鸥没，飞飞倦鸟还。
世缘良自苦，空羡野云闲。
题画二绝句 其二
李昱（明代）

老翁居处不胜幽，无数青山在屋头。客至便分云半席，坐看落日大江流。
登马鞍山感述
孟忠（明代）

汲水堤边杨柳花，东风吹散五侯家。
江南一去繁华远，梦觉青山自煮茶。
汝州等慈寺阁望嵩岳
梅尧臣（宋代）

峥嵘古寺阁，苍山插晴檐。
少室出天外，巍巍何尊严。
王都在其下，风露国所沾。
日暮飞云归，已失中顶尖。
阮郎归（惜春）
毛滂（宋代）

映阶芳草净无尘。新晴隔柳阴。绿丝步障碧茸茵。遮藏欲尽春。

寒未了，酒须深。残花无处寻。年来陪尽惜春心。闲愁渐不禁。
游峰山院
王安中（宋代）

萧寺倚绝壁，高轩凭众芳。僧窗得山翠，茗盌仍花香。

眼界写双净，心田增寸凉。陂陀日向夕，村落下牛羊。
颂古十六首
释明辩（宋代）

弓强难结鸳鸯纽，御道那栽栗棘蓬。
堪笑香严饶舌老，今年犹胜去年穷。
题德新堂
许月卿（宋代）

同年吾忆郑盘翁，独向盘铭紧用工。
似玉躬行勤淬砺，如棋世事极磨礲。
初年晚节浑无斁，昨日今朝便不同。
遗子贻孙新未已，盘铭须信有奇功。
有感
彭汝砺（宋代）

吾身本山林，艰难知备尝。天寒负书橐，万里冒雪霜。

山川风借力，道路泥为浆。瘦马鞭不前，悲歌自慨慷。

今也偶得禄，虽劳庸何伤。念尔草野夫，百辈勤送将。

不惟风雪勤，无乃田畴妨。素餐烦尔徒，心颜两愧惶。

作诗书诸绅，庶几久无忘。
句
李埴（宋代）

日射红鸾扇，风清白野樽。
满江红 其二 予与顾庵西樵皆被奇祸得免
宋琬（清代）

痛定追思，衢塘峡、怒涛飞涨。叹北寺、皋陶庙侧，何期无恙。

庄舄悲歌燕市外，灵钧憔悴江潭上。问绨袍、高谊有还无，谁曾饷。

愁万斛，东流漾。五噫句，春间唱。恨埋忧无地，中山须酿。

故态狂奴仍未减，尊前甘蔗还堪杖。笑邯郸、梦醒恰三人，无殊状。
偕友人登虎山观音堆眺望
刘沄（清代）

虎山春暖共攀跻，飞步凌空下望迷。城郭万家无近远，烟云几望互高低。

藐姑疑接神人迹，僧寺来寻旧日题。安得脱然游物外，不教尘世日栖栖。
书舂陵门扉
周敦颐（宋代）

有风还自掩，无事昼常关。
开阖从方便，乾坤在此间。
雨中留别
耿湋（唐代）

东西无定客，风雨未休时。悯默此中别，飘零何处期。

青山违旧隐，白发入新诗。岁岁迷津路，生涯渐可悲。
江雨三首
杨万里（宋代）

雨里油窗莫要关，滴来堪玩洒堪闻。
万珠贡入龙宫了，剩得檐前数颗看。
叶赫城
沈承瑞（清代）

还来问旧城，稼穑不知兵。水带孤村迥，风兼野马鸣。

高山余破垒，半塔矗荒营。迟日乡三老，呼牛陇上行。
南轩盆植重台莲移种池
梅尧臣（宋代）

彤云赤雾生绀房，朝霞变蕊朱粉光。
白玉入泥不满盎，羽盖裛露明月璫。
浊水一石乱蛙黾，凿池五丈如斗方。
萍根科斗得自在，荷芰明年出水央。
武夷精舍十咏·钓矶
袁枢（宋代）

投辖出东溟，持竿归九曲。
溪翁来问讯，笑失双鬓绿。
潭边旧钓石，莹滑磨青玉。
竟日谩垂纶，忘机看鸥浴。
徐丈大雅有诗赠子畅尉曹用韵呈子畅兼柬徐丈
赵蕃（宋代）

谢子姿野鹤，耸然常自昂。
贪留故人饭，忘踏板桥霜。
举世谬为敬，从吾醒亦狂。
交游有徐庶，头白尚东墙。
尝稻
罗公升（宋代）

楚稻中秋熟，珠玑碗面浮。
已谙藜藿味，敢作稻粱谋。
农业年年减，官征日日稠。
凭谁寄焦饭，少慰倚门忧。
次韵和子翼
林掞（明代）

白屋高云奠两间，人嫌野僻近空山。自知已脱红尘累，更觉清空白昼閒。

列坐古人诸卷静，焚香侧立小童顽。悠悠此外无多事，祇有韶光一醉颜。
嗟哉行
陈师道（宋代）

张生服石为石奴，下潦上乾如渴乌。
一朝偾蹶须人扶，伏毒未动风出虚。
此生所得与昔殊，韩子作志还自屠。
自笑未竟人复吁，以身济欲未必愚。
欲久而速反所图，嗟哉伟然二大夫。
句 其三
陈从古（宋代）

礼部又开南省榜，卖花羞听叫文官。
庚申除夕与胡虞卿唐其引家弟德仲德安守岁
韩日缵（明代）

诘旦欣传御历新，山城兹夕且停轮。岁时风俗非吾土，柏酒兰灯自故人。

剩有隔年枝上雪，潜移半夜坐中春。天涯相对难成寐，想像鸳班集紫宸。
鹊桥仙·华灯纵博
陆游（宋代）

华灯纵博，雕鞍驰射，谁记当年豪举。酒徒一半取封侯，独去作、江边渔父。
轻舟八尺，低篷三扇，占断苹洲烟雨。镜湖元自属闲人，又何必、官家赐与。(官家 一作：君恩)
送丘正之海盐州教授二首
方回（元代）

去年七月朔风潮，倒海排山蜃鳄骄。
亭□□□□□□，□宫未必尽飘飘。
随宜补葺灯窗破，循序扶持粟廪□。
□友一心研义理，浙乡风俗未萧条。
旅泊吴门
张贲（唐代）

一舸吴江晚，堪忧病广文。鲈鱼谁与伴，鸥鸟自成群。

反照纵横水，斜空断续云。异乡无限思，尽付酒醺醺。
汝坟
佚名（先秦）

遵彼汝坟，伐其条枚。未见君子，惄如调饥。
遵彼汝坟，伐其条肄。惄见君子，不我遐弃。
鲂鱼赪尾，王室如毁。虽则如毁，父母孔迩。
冬日南谷读书
陈藻（宋代）

列岫开平野，修墙隐密林。
暗泉闻雨响，寒日觉冬深。
眼底孤村近，云边小树侵。
何须钱买屋，空寺足闲吟。
御阁端午帖子
夏竦（宋代）

尚方绶带迎嘉节，中禁彤闱纳美祥。
畴德珍符方瑞圣，后天宸寿永无疆。
暮秋闻雁有怀
华岳（宋代）

菊黄萸紫染成愁，妆点西风两鬓秋。
多少情怀无处托，欲凭归雁问青楼。
红豆
潘问奇（清代）

故国龙孙竟杳然，堂前燕子剧堪怜。摧残芳树岐王第，憔悴春华贺老弦。

红豆不忘行乐夜，锦缠殊忆奉恩年。因君细数梁园事，羯鼓琵琶总杜鹃。
行者了宽等题钱买度牒疏四章
李昴英（宋代）

即心是佛，见性成僧。
无奈世缘，要二尺绫。
懊恼
孟郊（唐代）

恶诗皆得官，好诗空抱山。抱山冷殑殑，终日悲颜颜。

好诗更相冷，剑戟生牙关。前贤死已久，犹在咀嚼间。

以我残杪身，清峭养高闲。求闲未得闲，众诮瞋bF々。
句
李子迁（宋代）

石鼎夜联诗笔健，布囊春醉酒钱粗。
折杨柳
王逢年（明代）

边楼夜笛吹霜月，玉门杨柳边人折。
长条短条系相思，故园东人莺啭枝。
鸳鸯机上肠应断，绿满天涯人未归。
颂古一百二十一首
释宗杲（宋代）

打破鬼门关，日轮正当午。
一箭中红心，大地无寸土。
宿一公精舍
温庭筠（唐代）

夜阑黄叶寺，瓶锡两俱能。松下石桥路，雨中山殿灯。

茶炉天姥客，棋席剡溪僧。还笑长门赋，高秋卧茂陵。
再用前韵寄东崖霍元方
宋讷（明代）

九皋鸣鹤声闻野，翠弓有矢不虚舍。先生抱负两相似，莫笑狂歌为君写。

昔年医俗绕亭多种竹，十载干戈少存者。故基神护尚遗竹，兔葵燕麦相萦惹。

先生今日重构亭，移花养竹归来也。俊游清赏尽佳辰，何有天聋并地哑。

鸥鹭群，农桑社。淇水渡上东崖下。阶前笋箨添数竿，阑外柳丝生一把。

凤笺粉褪笔锋粘，燕巢泥落琴弦打。醒梦茶香煮石乳，养生汤好倾般若。

雪三尺，霜万瓦。先生此时都不知，剧饮豪吟集文雅。

胸臆不拘拘，情思常洒洒。愧我结金兰，膺门得者寡。

凤雏昨日送佳什，词源倒峡琼瑰泻。君不闻戴昌窃听潘京谈，惟才不可假。
九月八日同年陈范川太史招同梁一峰广文游光孝净慧二禅寺呈范川 其一
李黼平（清代）

鬓丝禅榻记吾曾，廿载尘劳苦莫胜。今日重寻留钵地，前身初悟写经僧。

菩提树长金园净，诃子林中结宇徵。祖意但求真面目，未妨文字乞溪藤。
寄体首座
释慧远（宋代）

白石山头衲子多，泥牛吸尽井中波。
佗年布袋重开口，佛祖依前不奈何。
送樊掌教乃兄邦本归常山
黄仲昭（明代）

难弟承恩司教铎，迢迢相送入南闽。客窗风雨连床久，故国椿萱入梦频。

马踏暖云芳草路，帆冲晴霭绿杨津。遥知献寿高堂上，白发双亲满面春。
读寒山子诗漫题十二绝 其五
董其昌（明代）

勋业终归马伏波，閒身孰与钓台多。金刚圈子才吞却，百劫熏修不奈何。
清明有感
郑清之（宋代）

井泉槐火几清明，白发红颜管送迎。
荣落智愚千古恨，一时分付子规声。
钓台 其二
戴敦元（清代）

扪萝凌绝径，台石本天成。到此一回首，悠然心迹清。

千重青嶂合，一片碧流平。归路茫茫远，仙风送我行。
海上（四首）
顾炎武（明代）

日入空山海气侵，秋光千里自登临。
十年天地干戈老，四海苍登吊哭深。
水涌神山来白鸟，云浮仙阙见黄金。
此中何处无人世，只恐难酬烈士心。

满地关河一望哀，彻天烽火照胥台。
名王白马江东去，故国降幡海上来。
秦望云空阳鸟散，冶山天远朔风回。
楼船见说军容盛，左次犹虚授钺才。

南营乍浦北南沙，终古提封属汉家。
万里风烟通日本，一军旗鼓向天涯。
楼船已奉征蛮敕，博望空乘泛海槎。
愁绝王师看不到，寒涛东起日西斜。

长看白日下芜城，又见孤云海上登。
感慨河山追失计，艰难戎马发深情。
埋轮拗镞周千亩，蔓草枯杨汉二京。
今日大梁非旧国，夷门愁杀老侯嬴。
杂咏
张凌仙（清代）

家住青山侧，青山断尘迹。浮世几兴亡，依旧青山色。

明镜如满几，朝朝弄妆靓。一自弃尘埃，不照孤鸾影。

夙昔爱鸣琴，流泉指下生。子期今已没，谁听断肠声？
衡州灵泉寺观竞渡二首 其一
孙觌（宋代）

喷雪怒相搏，投虹贯其中。张颐嚇北客，拍手笑南公。

固自轻一死，终然斗两雄。踟蹰倚山阁，得失谩鸡虫。
寄时斋弟
卢道悦（清代）

百孔千疮体，医来尚带瘢。清贫林下稳，迂拙宦途难。

有泪洒荒野，无才事上官。感君相念切，聊用报平安。
倦寻芳 壶园夜雨用李秋崖韵同次湘
郑文焯（清代）

小帘花瘦，废阁镫昏，孤咏何赖。破碎壶天，哪管赋愁人在。

檐滴都无空绿泻，池流应有残红带。到更阑，怕南来好梦，湿云全碍。

想几处、筝篷凄咽，乱点西风，飞上蛾黛。便是秋声，一夜有情须买。

别泪销沈鸥社酒，浮根愁老鲑乡菜。悔前宵，月明中，负他芳霭。
送章发运楶
李复（宋代）

乡农不寓兵，经费半非古。
天下虽无事，禁虣必备武。
浚郊开王虽，屹然根本固。
钩陈拥帝居，百万环貔虎。
军声潮海惊，牙帐屯云聚。
临难责死力，温饱当有素。
投身占尺籍，张口坐待哺。
梁野川渎交，掘泉不见土。
种沙禾穟短，官租阁王府。
国用取东南，舳舻引吴楚。
浩浩九十州，连樯输太庾。
秋风满汴渠，栉比不可数。
登陛献岁额，供亿足赢数。
储偫如丘山，司农视新腐。
老幼无馁腹，谁复问旸雨。
天子念大计，置官忧败蛊。
苟非简帝衷，未肯轻付与。
诏书忽西下，秦台更使斧。
精忠感帝聪，异宠褒圣语。
实资经济术，尽委浩剧务。
狼荒极海壖，蜀江出荆渚。
提封半禹迹，综错均周赋。
际天耸风威，列城归刺举。
西北敌骑飞，今犹急宸顾。
百姓疮未平，何处易星驭。
国事有重轻，先后存渊宁。
本根势有重，暂辍营调度。
大庭访众议，舍公孰可去。
惟公德宇深，完养无惊惧。
砉刀发新硎，音中桑林舞。
远画垂后世，耻为目前虑。
冰雪净聪明，泾渭包肺腑。
纵横富万术，一一廊庙具。
出入示尽展，舆论嗟龃龉。
岧峣云间阙，晓曦媚金羽。
双旌过对扬，当契君臣遇。
拜赐亲天光，高议愿一吐。
从容动凝旒，必叹相见暮。
庶几慰美俗，丹衢翔阔步。
萧条耕岩客，窃食惭无补。
蹒跚世揶揄，拳曲逃规矩。
旧学谩屠龙，巧伎羞刻楮。
芘赖托商阴，濩落容魏瓠。
附骥仰后尘，荐鹗玷过誉。
宴坐接乌九，妙谭奉犀麈。
重借鹩枝栖，不责马曹误。
摧颓已半生，踊跃临晚路。
今朝对行色，悲风激林莽。
乱山雨报秋，荒野阴多雾。
孤禽失侣鸣，回飞气如缕。
暮春龟堂即事
陆游（宋代）

日月无根去若驰，故园又见落花时。
杯中绿酒不肯饮，镜里苍颜应自知。
千丈新堤湖水满，五更残漏角声悲。
暮年父子难乖隔，淮浦书来苦觉迟。
昔游诗 其四
姜夔（宋代）

萧萧湘阴县，寂寂黄陵祠。
乔木荫楼殿，画壁半倾欹。
芦洲雨中淡，渔纲烟外归。
重华不可见，但见江鸥飞。
假令无恨事，过此亦依依。
六言四首
方回（元代）

传灯录第一卷，我佛世尊如来。
自谓寂灭乐已，谁不鸣呼哀哉。
山中寒食
元好问（金朝）

小雨班班浥曙烟，平林簇簇点晴川。清明寒食连三月，颍水崧山又一年。

乐事渐随花共减，归心长与雁相先。平生最有登临兴，百感中来只慨然。
披香殿
杨备（宋代）

兽口金昏烟穗浓，螭头玉照露华融。萧郎的是春光主，曾作春衣此殿中。
永兴端明王左丞寄示见训长句因为后答
宋庠（宋代）

西风书驿到河津，且喜开筩丽句新。
安石风流高映世，君房言语妙惊人。
公怀远略须经国，我愧华颠未乞身。
惟有论交方寸地，岁寒留得比松筠。
山中
陈与义（宋代）

当复入州宽作期，人间踏地有安危。
风流丘壑真吾事，筹策庙堂非所知。
白水春陂天澹澹，苍峰晴雪锦离离。
恰逢居士身轻日，正是山中多景时。
汝成由越臬入贺还治过访乃兄云鹄府丞
王世贞（明代）

又惊飞传出长安，把酒毋歌行路难。竹马正趋群稚约，襜帷特路万人看。

乍盘雕鹗天风峻，欲偃鲸鲵海色寒。难弟倘过京兆界，贤兄已许惠文冠。
题玉岩
李傅（宋代）

良时渐近一归新，人物熙熙乐此春。
石磴屈盘登绝顶，岩高虚寂断纤尘。
登临疑是壶中景，谈笑真同物外人。
可是英灵招隐逸，芳名千载起兹辰。
除夜书情
周弘亮（唐代）

何处风尘岁，云阳古驿前。三冬不再稔，晓日又明年。

春入江南柳，寒归塞北天。还伤知候客，花景对韦编。
句
杜光庭（唐代）

铜壶滴滴禁漏起，三十六宫争卷帘。（《月》，

以下《锦绣万卷谷》）

斜阳古岸归鸦晚，红蓼低沙宿雁愁。

霜雕曲径寒芜白，雁下遥村落照黄。

恩威欲寄黄丞相，仁信先闻郭细侯。

兵气此时来世上，文星今日到人间。降因天下思姚宋，

出为儒门继孔颜。

丹灶河车休矻矻，蚌胎龟息且绵绵。驭景必能趋日域，

骑箕终拟蹑星躔。返朴还淳皆至理，遗形忘性尽真铨。

（《山居百韵》，见《鉴戒录》）
又和游光睦院
徐铉（宋代）

寺门山水际，清浅照孱颜。客棹晚维岸，僧房犹掩关。

日华穿竹静，云影过阶闲。箕踞一长啸，忘怀物我间。
冬至二首
陈与义（宋代）

人生本是客，杜叟顾未知。
今年我闻道，悲乐两脱遗。
日色如昨日，未觉墉阴迟。
不须行年记，异代寻吾诗。
东家窈窕娘，融蜡幻梅枝。
但恐负时节，那知有愁时。
凉轩秋意
张方平（宋代）

南岭云岚开晓霁，北窗松竹度凉飔。閒攲碧簟石琴荐，静味丹凉金钥匙。

梦幻泡中何得失，雀蚊虻处苦喧卑。更令薰祓澄心阁，客自三峰到有期。
小酌饯
韩淲（宋代）

潜鱼空浪藻，倦翼漫风林。邂逅留连饮，从容取次吟。

名言惊思苦，离话惜情深。昔尔那知此，他还未必今。
次韵和崔公孺国博观君谟所书孝亲崇福院牌
韩琦（宋代）

欲护亲茔荐福殊，僧蓝营葺几年馀。名因先帝鸿恩锡，牌得君谟大字书。

佛宇增辉良自尔，乡庐传美孰加予。须知体法多奇处，深造钟王奥妙墟。
春鸠
温宪（唐代）

村南微雨新，平绿净无尘。散睡桑条暖，闲鸣屋脊春。

远闻和晓梦，相应在诸邻。行乐花时节，追飞见亦频。
府试观开元皇帝东封图
马戴（唐代）

俨若翠华举，登封图乍开。冕旒明主立，冠剑侍臣陪。

迹类飞仙去，光同拜日来。粉痕疑检玉，黛色讶生苔。

挂壁云将起，陵风仗若回。何年复东幸，鲁叟望悠哉。
赠术士姚有应自号通灵心神仙口
姚勉（宋代）

仙在虚怀不可知，神仙有口欲何为。
餐风吸露嚣尘表，说地谈何烂醉时。
不带一星烟火气，尽饶三寸帝王师。
到头莫把真机泄，静默元来未是痴。
送广东宪陈均二首
李昴英（宋代）

我如越雪致狺狺，此事牵连亦到君。
久矣浮名等蛮触，付之公论定犹薰。
四知谁不推杨震，三已何曾损子文。
甚欲一行陪祖帐，万山遥隔几重云。
蝶恋花（宁都半岁归家，欲别去而意终不决也）
赵长卿（宋代）

叶底蜂衙催日晚。向晚匀妆，巧画宫眉浅。翠幕无风香自远。金船酌酒须教满。

未说别离魂已断。雨幌云屏，只恐良宵短。心事不随飞絮乱。宦情肯把恩情换。
蒙恩易镇豫章丐假还乡途中偶成十七首
吴芾（宋代）

岁岁是红蕖，分明似画图。
匆匆看不尽，归对小西湖。
杖藜
王安石（宋代）

杖藜随水转东冈，兴罢还来赴一床。
尧桀是非时入梦，固知余习未全忘。
谪仙吟
李龏（金朝）

空白凝云颓不流，牧龙丈人病歌秋。寻诗北岭截珠树，老夫饥寒龙为愁。

呼龙耕烟种瑶草，若为失意居蓬岛。泓泓水绕青苔洲，鲤鱼风起芙蓉老。
居室
姜特立（宋代）

居室要须存野意，不求轮奂炳丹青。
王侯第宅他崇贵，麋鹿山林我性灵。
偈
释警玄（宋代）

我昔初机学道迷，万水千山觅见知。明今辨古终难会，直说无心转更疑。

蒙师点出秦时镜，照见父母未生时。如今觉了何所得，夜放乌鸡带雪飞。
郊庙歌辞。五郊乐章。雍和
佚名（唐代）

金县夕肆，玉俎朝陈。飨荐黄道，芬流紫宸。

乃诚乃敬，载享载禋。崇荐斯在，惟皇是宾。
行至富庄驿夜坐怀刘青园
方履篯（清代）

征车迟不行，骤行良非已。云待故人来，相期渺秋水。

翘首空日夕，振鞭遽至此。明晨隔山岳，歧路所从始。

三载饥渴怀，何由慰之子。远尊有湿衣，近烛无乾蕊。

铎梦堕黄埃，寒蛩催夜起。题诗泪盈壁，君来请君视。
送黄学师之崖州
吴捷（明代）

珠崖今复见苏湖，五指排空接帝都。琼海宗风归叔度，岭南文学羡番禺。

一盘苜蓿留青署，十载寒毡割郡符。此去莫嫌方外僻，天涯有路到天衢。
田家即事效陶彭泽
何乔新（明代）

春至原草绿，驱牛出东堤。野麋避我走，田家向我啼。

放牛恣所适，植杖采柔薇。倦来卧松下，松高暑气微。

俯听流泉聒，仰看浮云飞。日暮骑牛还，稚子候柴扉。

浊醪聊自慰，相顾情依依。但愿长如此，安知慕轻肥。
过梅田追伤胡公立寄其侄仲平
汪藻（宋代）

系船还共竹林居，忆昨杯行手挽蔬。满眼谁同春梦事，经年不枉故人书。

木奴封户千头橘，雪片倾箱二寸鱼。信美湖湘异吾土，且寻烟艇意何如。
夏曾佑稳坐钓鱼台之《寿严又陵六十》题姚惜翁像
夏曾佑（清代）

疏灯草具夙痴人，偶语诗书亦夙因。五十自怜闻道晚，百年谁夙不传真。

愿同秉烛寻流晷，便抱斯文寄贱贫。岂为乾嘉耆旧感，纷纷漠宋总成尘。
白苧辞
曾鸣雷（明代）

黄金为房，白玉为床。盘龙宝鼎爇兰香，云母屏开翡帐张。

雕檠爇蜡吐清光，琼簪玉珥楚宫妆。閒房寂谧相徊翔，愿为比翼双鸳鸯。
弹筝人
温庭筠（唐代）

天宝年中事玉皇，曾将新曲教宁王。

钿蝉金雁今零落，一曲伊州泪万行。
题烟江叠嶂图
柴贞仪（清代）

谁将素练染霜毫，幻作空濛万里涛。一片孤帆何处落，千峰雨色暗红皋。
送沈商卿知府入觐二首
袁说友（宋代）

樯乌猛作朝天去，君到长安著脚初。
若访西湖问西子，朋游应亦念其余。
常州先生以太守入对五首 其一
赵蕃（宋代）

皇皇几甸符，郁郁容台礼。固殊彼奏召，有待今沃启。

上能格君心，次可裨国体。俗吏急簿书，细务纷盐米。
传上人之吴
释惟一（宋代）

达磨西来有底传，赚人掘地觅青天。
况今枫落吴江冷，去去休容易泊船。
和王平甫教授赏花处惠茶韵
邵雍（宋代）

太学先生善识花，得花精处却因茶。
万红香里烹馀后，分送天津第一家。
又和
徐铉（宋代）

惊蓬偶驻知多幸，断雁重联惬素期。当户小山如旧识，

上墙幽藓最相宜。清风不去因栽竹，隙地无多也凿池。

更喜良邻有嘉树，绿阴分得近南枝。
蝶恋花 其二 春闺
陈霆（明代）

门掩东风杨柳院。浅绿窗纱，深映宫妆面。隐约吴峰屏里见。

梦魂去绕江南远。

梁上飞来双海燕。万语千言，惹起情无限。点点落红心事乱。

卷帘无语伤春晚。